钦定古今图书集成/理学汇编/文学典/第110卷 > 童珮
## 钦定古今图书集成/理学汇编/文学典/第110卷 > 童珮

按“《列朝诗集》，珮字子鸣，一字少瑜，龙游人。从其父以
粥书为业，往来吴越间。少不能从师塾，从其父挟䇲
问字，辄能通晓意义。买一舫不能直项，帆樯下皆贮
书，读之穷日夜不休。已而能为诗，清俊可诵。尝游崑
山，执经于归太仆，岁莫往锡山寓舍，太仆为赠序，道
其依依问学之意。久之，诗益有声。又善考证书画金”
石彝敦之属。太保朱忠僖与其兄恭靖王遣人邀至
京师，爱而欲客之，一夕遁去，弗顾。尝与高淳韩邦宪
定交逆旅，邦宪守衢，过其家龙丘山坞中，序布衣兄
弟之谊。太守下教邑纲纪，龙丘逸民前苌后珮，其树
绰楔左闾，以风在野，子鸣固辞，请为祠以祀龙丘先
生。邦宪卒于官，徒步送其丧，逾岭病惫，梦太守邀与
并驾，以婚嫁未毕，辞不可。病寝，剧而卒，年五十四。子
鸣藏书万卷，皆手自勘仇，面峻削骨立，语呐呐不出
口。笃于交谊，有所期，虽千里不爽。薄田数十亩，割其
租以创村塾。俗三男一女，捐羡粟以给举女者。其制
行，士大夫弗逮也。余窃取子厚吏商之义，题之曰“书
贾”云。王伯谷曰：“子鸣诗皆性灵，读之萧萧有云气。往
岁游燕山，燕山词客如云，所至必分曹命简，听漏画
烛，争晷刻之捷。子鸣方危坐匡床，目瞪不出声，比诵
一篇，风调敻绝群客，气色沮丧，子鸣退然不敢当。性
喜闭户，必屡易而后出，出则使人弹射，往往未惬，并
其槁削之，不存一字。存者又漫置床头，鱼蠹鼠啮之
略尽”，以是所存益无几也。今所存《童子鸣集》，有诗四
卷，文二卷。子鸣师归太仆，得其指授，王元美为子鸣作《传》，详叙其生平师友，不及太仆。伯谷之志亦然。太
仆之问学，非时贤所知，亦可见矣。